Lelki közösség a gyülekezetben II.
Miről szól a lelki közösség?
ApCsel 2,41-47
A múlt alkalommal Ferenc elkezdte boncolni a lelki közösség témáját. Az újszövetségi gyülekezetet leíró egyik legelevenebb képről volt szó, amely a gyülekezetet, mint testet, a keresztyéneket, pedig mint e test tagjait írja le (Ef 4,11-16; 1Kor 12). A Szentírás ezzel világossá teszi, hogy a megtérésünk utáni életünk nem individualista. Egy test tagjaiként egymásra vagyunk utalva – nem mondhatjuk, hogy „én jól elvagyok magamban, nincs másokra szükségem”. Ám a keresztyén élet nem is egocentrikus: azaz a közösségre nem azért van szükségem, hogy nekem szolgáljanak. A test hasonlata mindkét félreértést kizárja: ahogy egy tag sem lehet független a többitől, úgy minden keresztyénnek szüksége van a gyülekezet lelki közösségére. Ám ahogy a testben egy tag sem csak élvezi a többi tag munkáját, hanem maga is építi a testet, úgy a keresztyén közösségben se legyen olyan keresztyén, aki csak elvárná mások szolgálatát, segítségét, de maga nem hajlandó erre. Egy test tagjai vagyunk, kedves gyülekezet, e szerint is kell élnünk.
A mai alkalommal egy másik szóra koncentrálunk, és így próbáljuk meg tovább fejtegetni, hogy mit is jelent a gyülekezeti élet. Abból az igeszakaszból indulunk, ami sokszor, mint az ideális gyülekezet példájaként emlegetnek:
„41Akik azért örömmel fogadták szavát, megkeresztelkedtek, és azon a napon mintegy háromezer lélek csatlakozott hozzájuk. 42És állhatatosan kitartottak az apostolok tudományában és a közösségben, a kenyér megtörésében és az imádkozásban. 43Mindenkiben félelem támadt, ahogy az apostolok sok csodát és jelet tettek. 44Mindazok pedig, akik hittek, együtt voltak, és mindenük közös volt. 45Vagyonukat és birtokaikat eladogatták, és szétosztogatták mindenkinek, amint kinek-kinek szüksége volt. 46Mindennap kitartóan, egy szívvel-lélekkel összegyűltek a templomban, és házanként megtörték a kenyeret, örömmel és tiszta szívvel részesedve az eledelben, 47Istent dicsőítve és az egész nép előtt kedvességet találva. Az Úr pedig naponta szaporította a gyülekezetet az üdvözülőkkel.” (ApCsel 2,41-47)
Négy dologban való kitartás („kitartóan részt vettek” új ford.) jellemezte a jeruzsálemi gyülekezetet: tanítás, imádság, úrvacsora, közösség. A figyelmünk most a legutolsónak említettre, a közösségre irányul. Az itt használt görög szó a koinónia. Mit jelent közösségben lenni és maradni egymással? És: hogyan vagyunk mi a gyakorlatban közösségben egymással, kedves gyülekezet?
Személyes viszony
A biblikus közösség négy nagy dolgot jelent. Először is a közösség feltételez egy személyes viszonyt.
„3amit hallottunk és láttunk, hirdetjük nektek, hogy nektek is közösségetek legyen velünk, éspedig a mi közösségünk az Atyával és az ő Fiával, Jézus Krisztussal. … 7Ha pedig a világosságban járunk, amint ő maga a világosságban van, akkor közösségünk van egymással, és Jézusnak, az ő Fiának vére megtisztít minket minden bűntől.” (1Jn 1,3.7)
János először is emlékeztet arra, hogy az egymással való közösségünk az Istennel való kapcsolathoz hasonló. Mit jelent Istennel kapcsolatban lenni? Azt, hogy van személyes kapcsolatunk vele Jézus Krisztuson keresztül. Az Úr Jézus a mi Megváltónk. Amikor benne hittünk, a távoli Istenből személyes Atyánk lett. Mostantól Ő benne van az életünkben. Elszakíthatatlan kötelék köt hozzá. Ám ez a kötelék egymással is összeköt. Ahogy Péter egy másik képpel a közösséget egy templomhoz hasonlítja, ahol a szegletkő Krisztus, mi pedig rá épülünk.
Vagyis egy család vagyunk, amelyet Krisztus helyezett egymás mellé. Nem egy közösség, amelyet csupán közös célok éltetnek, ugyanazon dolgok érdekelnek. Hanem egy közösség, amelyet összeköt az Istennel való kapcsolat. Lehet, hogy eltelnek évtizedek, érdeklődésünk változik, aktivitásunk lanyhul, sőt akár el is távozunk ez életből – azonban a Krisztus miatti kapcsolat nem változik, nem évül el, nem ér véget.
Partnerség, társas vállalkozás
A gyülekezet továbbá aktív, cselekvő közösség is. A koinónia szót a Szentírás ugyanis használja a „partnerség, társas (üzleti vállalkozás) értelemben is (l. Lk 5,7.10).
Mi a keresztyén vállalkozás, amelyben megtérésünkkor partnerek lettünk? Összefoglalóan Isten országának és az Ő dicsőségének terjesztése. Ez két nagy területet foglal magában.
az evangélium terjesztése (Fil 1,5)
egymás építése (Ef 4,11)
Vagyis a keresztyén közösség nem csupán „szociális klub”, hanem aktív együttműködés egymással és egymásért. Az a gyülekezet, amely nem viszi az evangélium fáklyáját a világba, bibliai értelemben nem közösség. Az a gyülekezet, ahol a tagok nem épülnek, nem feddetnek meg a bűneikben, nem bátoríttatnak az engedelmességre, nem növekednek az ismeretben, nem közösség. Igenis helye van a közös evangéliumi szolgálatnak. Igenis szükséges a megértett igazságok elmondása egymásnak. 
Közös élet
Harmadszor a közösség többet jelent egy viszonynál és közös munkálkodásnál. Az ApCsel 2,44 szerint ettől sokkal többet jelentett az első keresztyének élete:
„Mindazok pedig, akik hittek, együtt voltak, és mindenük közös volt.” (ApCsel 2,44)
Természetesen ez az ige kapcsolódik a következőkhöz, és jelenti az anyagi közösséget, az egymásról való gondoskodást. Azonban nem csupán ennyiről van szó. Az egyik angol bibliafordítás (New English Bible) a koinónia szót így fordítja: „osztozni egy közös életben”. 
Közösségben lenni azt jelenti, hogy beengedem keresztyén testvéreimet az életembe. Nemcsak némelyeket, hanem mindenkit. Megosztom velük nyomorúságaimat, nehézségeimet, tehetetlenségemet. Engedem, hogy bátorítsanak, tanácsoljanak, szóljanak. Engedem, hogy segítsenek, megvigasztaljanak, a terhet levegyék a vállamról. Erről beszél a Zsidó levél, amikor a nyomorúságban lévőkkel való közösségvállalást említi (Zsid 10,33). Ezért ad hálát Pál, amikor a Filippi gyülekezetnek ír (Fil 4,14). És ehhez hasonlóan beengedek másokat az örömömbe, vágyaimba – életembe. Az első keresztyének buzgón kitartottak a tanításban, az imádkozásban, úrvacsorában – és ezen keresztül a közösségben. „A közösség azt jelenti, hogy megosszuk egymással, amit az Úr tanít a Szentíráson keresztül – ez az igazi közösség fontos része.”[footnoteRef:1] [1:  Jerry Bridges: True Community: The Biblical Practice of Koinonia (Kindle Locations 144-145). Navpress. Kindle Edition.] 

Megosztani a másinkkal, amink van
[bookmark: _GoBack]Végül pedig a közösségvállalás jelenti a javaink egymással, különösen a szükséget szenvedőkkel való megosztását (2Kor 8,4; 2Kor 9,13; Zsid 13,16). Ez természetes következménye a köztünk lévő viszonynak és partnerségnek. Akárcsak a szülő segít a szükségben lévő gyermekén, úgy kell nekünk is egymás terhét hordozni. Nem a mennyiségen van a hangsúly: amit Isten adott, azt kell megosztani.

